ΑΘΗΝΑ 31/1/2020

ΑΡ. ΠΡΩΤ.: 2562

**ΔΕΛΤΙΟ ΤΥΠΟΥ**

**Νοσοκομείο ΑΧΕΠΑ**

**Νοσοκομείο αναφοράς για τον κορονοϊό σε ολόκληρη τη Μακεδονία**

**με σημαντικές ελλείψεις**

Έχουμε επισημάνει τις παθογένειες του Υγειονομικού Συστήματος εξαιτίας των τραγικών ελλείψεων προσωπικού και την κακή κατάσταση των υποδομών και του εξοπλισμού. **Την ώρα που στην Κίνα κτίζουν Νοσοκομεία σε 10 ημέρες εμείς δεν είμαστε ικανοί να ανοίξουμε 100 κλίνες ΜΕΘ έτοιμες εξοπλισμένες με αποτέλεσμα να συνεχίζονται** οι λίστες αναμονής ασθενών.

**Χθες ύποπτο κρούσμα για κορονοϊό μεταφέρθηκε στο Νοσοκομείο ΑΧΕΠΑ** Νοσοκομείο αναφοράς για ολόκληρη τη Μακεδονία. Οι δύο ειδικοί θάλαμοι αρνητικής πίεσης βρίσκονται στη Παθολογική κλινική 56 κλινών που σε κάθε εφημερία εισάγει περί τους 75 ασθενείς με σοβαρά παθολογικά προβλήματα.

Το ύποπτο κρούσμα για κορονοϊό οδηγήθηκε σε ειδικό θάλαμο του ΤΕΠ, εξετάστηκε και μεταφέρθηκε στους ειδικούς θαλάμους της Παθολογικής κλινικής. Όσοι ήρθαν σε επαφή μαζί του δεν φορούσαν τον ενδεδειγμένο εξοπλισμό ατομικής προστασίας.

Οι ειδικοί θάλαμοι της παθολογικής κλινικής δεν έχουν ξεχωριστή είσοδο, ως όφειλαν με βάση τα μέτρα προστασίας που πρέπει να λαμβάνονται. Η Παθολογική κλινική έχει τρεις νοσηλευτές στη βάρδια. Το προσωπικό ελάχιστο και για την περίθαλψη του ύποπτου κρούσματος.

Ευτυχώς το δείγμα ήταν αρνητικό όπως και όσα μέχρι σήμερα ελέχθησαν.

Καλούμε τον Υπουργό Υγείας να πάρει όλα τα ενδεδειγμένα μέτρα για να βελτιωθούν τα μέτρα ασφάλειας. Με γρήγορες διαδικασίες να προσλάβει 2.000 επικουρικό προσωπικό για να μπορούν να ανταπεξέλθουν στην κρίση και να ανοίξουν οι κλίνες ΜΕΘ.

Σας κοινοποιούμε την ανακοίνωση του Σωματείου Εργαζομένων.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ